open-index/open-wikipedia-markdown huggingface dataset:
Φραντσέσκο ντε Βίκο

Ο πατήρ **Φραντσέσκο ντε Βίκο** (, 19 Μαΐου 1805 – 15 Νοεμβρίου 1848) ήταν Ιταλός αστρονόμος και Ιησουίτης Ρωμαιοκαθολικός ιερέας.   

## Βίος
Ο ντε Βίκο γεννήθηκε στη Ματσεράτα και σπούδασε στο Κολέγιο του Ουρμπίνο. Το 1835 έγινε βοηθός επόπτη και το 1839 διευθυντής του Αστεροσκοπείου του Βατικανού Οι επαναστάσεις του 1848 στα ιταλικά κρατίδια διέκοψαν τη σταδιοδρομία του, καθώς οι Ιησουίτες εκδιώχθηκαν από την Ιταλία και ο Φραντσέσκο ντε Βίκο έφυγε για το Παρίσι και από εκεί για το Λονδίνο και τις Ηνωμένες Πολιτείες Αμερικής. Στις ΗΠΑ έγινε δεκτός από τον ίδιο τον Πρόεδρο της χώρας καθώς είχε ήδη ανακαλύψει κομήτες και τον συνόδευε η σχετική φήμη. Κατόπιν αυτού ο ντε Βίκο θέλησε να εγκατασταθεί εκεί και να διδάσκει στο Ιησουιτικό Κολέγιο του Τζώρτζταουν, αλλά πρώτα επέστρεψε στην Ευρώπη προκειμένου να πείσει μερικούς από τους παλαιούς συναδέλφους του να τον ακολουθήσουν στις ΗΠΑ και να συνεργασθούν εκεί, καθώς και για να αγοράσει όργανα για ένα νέο αστεροσκοπείο που θα κατασκευαζόταν υπό την επίβλεψή του στη Νέα Υόρκη. Εξαντλημένος όμως από τα ταξίδια, πέθανε στο Λονδίνο τον Νοέμβριο του 1848, σε ηλικία 43 ετών.

## Επιστημονικό έργο
Ο Φραντσέσκο ντε Βίκο ανεκάλυψε αξιοσημείωτο αριθμό κομητών (6) σε ένα σύντομο σχετικώς χρονικό διάστημα. Μεταξύ αυτών ήταν και οι περιοδικοί κομήτες 54P/de Vico-Swift-NEAT και 122P/de Vico. Επίσης ανεκάλυψε ανεξάρτητα τον κομήτη C/1847 T1, που κατέστησε διάσημη τη Μαρία Μίτσελ, δύο ημέρες μετά από εκείνη. Τα νέα της ανακαλύψεως δεν είχαν φθάσει στην Ευρώπη όταν ο Ντε Βίκο ανεκοίνωσε τη δική του παρατήρηση. Πήρε έτσι το βραβείο που είχε θεσμοθετήσει ο βασιλιάς της Δανίας για τον πρώτο κομήτη που θα ανακαλυπτόταν ποτέ με τηλεσκόπιο. Αργότερα η ανακάλυψη της Μίτσελ αναγνωρίσθηκε επίσης και η Αμερικανίδα αστρονόμος έλαβε και εκείνη βραβείο.

Ο ντε Βίκο πραγματοποίησε παρατηρήσεις του πλανήτη Κρόνου και των διάκενων μεταξύ των δακτυλίων του (ήταν ο πρώτος που αντιλήφθηκε το στενό διάκενο που είναι σήμερα γνωστό ως «Διάκενο Κήλερ», *Keeler Gap*, από το όνομα του Τζέιμς Κήλερ). Επίσης παρετήρησε κηλίδες στα νέφη της Αφροδίτης και επεχείρησε ανεπιτυχώς να προσδιορίσει την περίοδο περιστροφής της. Ξεκίνησε ένα φιλόδοξο πρόγραμμα να συντάξει έναν άτλαντα των αστέρων μέχρι του 11ου μεγέθους. Εκτός των αστρονομικών του ασχολιών, συνέθεσε εκκλησιαστική μουσική.

## Ονομάσθηκαν προς τιμή του
* Ο κρατήρας Ντε Βίκο στην ορατή από τη Γη πλευρά της Σελήνης. 
* Ο αστεροειδής 20103 Ντε Βίκο (de Vico), που ανακαλύφθηκε το 1995.
* Το Αστεροσκοπείο του Μόντε Ντ' Άρια στην Ιταλία (πρόσθετη ονομασία).

## Παραπομπές


## Πηγές
* Το λήμμα «Βίκο Φραγκίσκος ντε -» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 492

Κατηγορία:Ιταλοί αστρονόμοι
Κατηγορία:Αστρονόμοι του 19ου αιώνα
Έντουαρντ Βίκερς

Ο **Έντουαρντ Βίκερς** (, 1804-1897) ήταν Βρετανός επιχειρηματίας, ιδρυτής της «Naylor Vickers & Co.», μετέπειτα Vickers Limited, που εξελίχθηκε σε μεγάλη μηχανουργική επιχείρηση.

Ο Βίκερς ήταν επιτυχημένος μυλωνάς, που επένδυσε τα χρήματά του στον νέο τότε επιχειρηματικό τομέα των σιδηροδρόμων. Σε νεαρή ηλικία νυμφεύθηκε την Ανν Νέυλορ (Anne Naylor) και το 1828 απέκτησε τον έλεγχο του χυτηρίου χάλυβα του πεθερού του, της εταιρείας Naylor & Sanderson, την οποία μετονόμασε σε «Naylor Vickers & Co.» Μετέπειτα έγινε δήμαρχος του Σέφηλντ, καθώς και ο πρώτος χρονικά πρόεδρος του Εμπορικού Επιμελητηρίου της πόλεως. Με την Ανν απέκτησαν συνολικώς επτά τέκνα, από τα οποία ο Τόμας έγινε πρόεδρος της εταιρείας Vickers Limited (αλλά και συνταγματάρχης).

* Ο αδελφός του Έντουαρντ, ο Χένρυ (1807-1882), διετέλεσε επίσης δήμαρχος του Σέφηλντ.

## Παραπομπές


## Πηγές
* Το λήμμα «Βίκερς Εδουάρδος» στη *Νέα Ελληνική Εγκυκλοπαίδεια* «Χάρη Πάτση», τόμ. 8, σελ. 490
* Zander, Patrick Glenn: *Right Modern Technology, Nation, and Britain's Extreme Right in the Interwar Period*, 2011, ISBN 978-1243624611

Κατηγορία:Βρετανοί επιχειρηματίες
Κωνσταντίνος Βικελίδης

Ο **Κωνσταντίνος Βικελίδης** (γενν. 1899) ήταν Έλληνας ιατρός χειρουργός, καθηγητής της Χειρουργικής Παθολογίας και της κλινικής Χειρουργικής στο Αριστοτέλειο Πανεπιστήμιο Θεσσαλονίκης από το 1951. Ο Βικελίδης διετέλεσε αρχίατρος του Ελληνικού Στρατού από το 1924 μέχρι το 1951. Συνέγραψε συγγράμματα σχετικά με την ειδικότητά του, όπως τα εξής:

* *Προπαιδευτική χειρουργική*
* *Χειρουργική Παθολογία*
* *Εγχειρητική*

## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 8, σελίδα 489

Κατηγορία:Έλληνες χειρουργοί
Κλαμάνζ

Το **Κλαμάνζ** (, ) είναι γαλλική κοινότητα στο νομό της Μαρν, στη διοικητική περιοχή του Γκραντ Εστ.

## Παραπομπές


## Εξωτερικοί σύνδεσμοι
* 
*  

Κατηγορία:Κοινότητες της Μαρν
Επιλόχεια μελαγχολία

Η **επιλόχειος μελαγχολία** είναι η φυσιολογική εμφάνιση θλίψης λίγο μετά τον τοκετό. Άλλα συμπτώματα μπορεί να περιλαμβάνουν άγχος, νευρικότητα, ευερεθιστότητα, κλάμα, μειωμένη όρεξη και διαταραχές ύπνου. Τα συμπτώματα δεν είναι σοβαρά και δεν επηρεάζουν τη λειτουργικότητα. Εμφανίζεται γενικά μέσα σε λίγες ημέρες μετά τον τοκετό και μπορεί να διαρκέσει ως και δύο εβδομάδες.

Ενώ η υποκείμενη αιτία δεν είναι σαφής, πιστεύεται ότι σχετίζεται με τις ορμονικές αλλαγές και το στρες του τοκετού. Οι παράγοντες κινδύνου μπορεί να περιλαμβάνουν έλλειψη υποστήριξης, προεμμηνορροϊκή δυσφορική διαταραχή και ιστορικό κατάθλιψης στο ίδιο το άτομο ή στην οικογένειά του. Εάν τα συμπτώματα είναι πιο σοβαρά ή διαρκούν περισσότερο από δύο εβδομάδες, πρέπει να εξεταστεί το ενδεχόμενο επιλόχειας κατάθλιψης.

Η θεραπεία είναι υποστηρικτική και περιλαμβάνει την καθησύχαση, τον επαρκή ύπνο, τη συναισθηματική υποστήριξη και την άσκηση. Οι επιπλοκές μπορεί να περιλαμβάνουν επακόλουθη μείζονα κατάθλιψη. Το 50% με 80% των μητέρων επηρεάζονται.  Στο περίπου 10% των περιπτώσεων, οι συντρόφοι μπορεί να εμφανίσουν παρόμοια συμπτώματα. Όσοι ανήκουν στον Δυτικό κόσμο μπορεί να επηρεάζονται πιο συχνά. Η κατάσταση περιγράφηκε για πρώτη φορά το 1952.

## Παραπομπές


## Δείτε επίσης
* Επιλόχεια κατάθλιψη

Κατηγορία:Γυναικεία υγεία
Κατηγορία:Συναισθηματικές διαταραχές
Αντόνιο Αμπέττι

Ο **Αντόνιο Αμπέττι** (, 19 Ιουνίου 1846 – 20 Φεβρουαρίου 1928) ήταν Ιταλός αστρονόμος, που γεννήθηκε στην κωμόπολη Σαν Πιέτρο ντι Γκορίτσια, το σημερινό Σεμπίτερ πρι Γκορίτσι της Σλοβενίας.

Ο Αμπέττι σπούδασε στο Πανεπιστήμιο της Πάδοβας, από όπου πήρε πτυχίο μαθηματικών και μηχανικού. Ασχολήθηκε κυρίως με τη σφαιρική αστρονομία, προσδιορίζοντας τις ακριβείς θέσεις και κινήσεις των ουράνιων σωμάτων. Διεξήγαγε πολλές παρατηρήσεις αστεροειδών, κομητών και επιπροσθήσεων αστέρων, ενώ υπελόγισε την τροχιά του αστεροειδούς 170 Μαρία.

Το 1874 ο Αμπέτι συμμετέσχε σε μια ιταλική αποστολή στο Muddapur των Ινδιών με επικεφαλής τον Πιέτρο Τακκίνι, για την παρατήρηση μιας διαβάσεως της Αφροδίτης με φασματοσκόπιο. Αργότερα έγινε διευθυντής του Αστεροσκοπείου του Αρτσέτρι (όπου εγκατέστησε νέο τηλεσκόπιο) και καθηγητής στο Πανεπιστήμιο της Φλωρεντίας, ενώ ήταν μέλος της Ακαδημίας των Λυγκέων και της Βασιλικής Αστρονομικής Εταιρείας

Ο Αμπέττι ήταν έγγαμος με την Τζοβάννα Κολμπακίνι (Giovanna Colbachini) από το 1879 και ο ένας από τους δύο γιους τους, ο Τζόρτζο Αμπέττι, έγινε εξίσου επιφανής αστρονόμος με τον πατέρα του. Έτσι ο μικρός κρατήρας Αμπέττι της Σελήνης και ο αστεροειδής 2646 Αμπέττι ονομάσθηκαν προς τιμή τόσο του πατέρα όσο και του γιου Αμπέττι.

## Παραπομπές

 

Κατηγορία:Ιταλοί αστρονόμοι
Διβινυλαιθέρας

Ο **διβινυλαιθέρας**, γνωστός και απλώς ως **βινυλαιθέρας**, είναι οργανική χημική ένωση με τον συνεπτυγμένο συντακτικό χημικό τύπο **O(CH=CH<sub>2</sub>)<sub>2</sub>**. Είναι άχρωμο, πτητικό και εύφλεκτο υγρό, που έχει χρησιμεύσει κυρίως ως εισπνεόμενο αναισθητικό. Παρασκευάζεται με την επίδραση βάσεων σε διχλωραιθυλαιθέρα.

## Ιστορία
Οι αναλυτικές τεχνικές που χρησιμοποιήθηκαν για τη μελέτη της φαρμακολογίας έθεσαν τα θεμέλια για τις δοκιμές νέων αναισθητικών ουσιών. Ο βινυλαιθέρας παρασκευάσθηκε για πρώτη φορά το 1887 από τον Γερμανό χημικό Φρήντριχ Βίλχελμ Ζέμλερ, με πρώτη ύλη το διβινυλοσουλφίδιο (που με τη σειρά του εξάγεται από το αιθέριο έλαιο του φυτού *[[Allium ursinum]]*), με αντίδραση με οξείδιο του αργύρου. Το 1899 οι Knorr και Matthes παρασκεύασαν βινυλαιθέρα με μικρή απόδοση δια της εξαντλητικής μεθυλιώσεως (αντίδραση Hofmann) της μορφολίνης.

## Παραπομπές


## Πηγές
* Το λήμμα «Βινυλαιθήρ ή διβινυλαιθήρ» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 531

Κατηγορία:Αιθέρες
Κατηγορία:Αναισθητικά
Βικτόρια (Λαγούνα Φιλιππίνων)

Η **Βικτόρια** (*Victoria*) είναι δήμος και πόλη των Φιλιππίνων στην Επαρχία Λαγούνα και τη νήσο Λουσόν. Σύμφωνα με την απογραφή του 2024 είχε πληθυσμό 45.230 κατοίκους.

Η Βικτόρια είναι γνωστή ως η «πρωτεύουσα της εκτροφής πάπιας» των Φιλιππίνων, όπου προσφέρονται μερικά από τα πλέον περίεργα «πιάτα» φαγητού, όπως το ανάμικτο κρέας γίδας και πάπιας. Συναφώς, από την αρχή του 21ου αιώνα διοργανώνεται το Φεστιβάλ *Itik* κάθε χρόνο γύρω από την επέτειο της ιδρύσεως του δήμου στις 15 Νοεμβρίου, για να τιμήσει και να διαδώσει τις γνώσεις σχετικώς με τα προϊόντα που προέρχονται από το *itik* (= πάπια).

Η ονομασία του δήμου και της πόλεως προέρχεται από το βαπτιστικό όνομα της Βικτόρια Κιρίνο, κόρης του Ελπίδιο Κιρίνο, ο οποίος ήταν Πρόεδρος των Φιλιππίνων όταν ιδρύθηκε ο δήμος το 1949. Μέχρι τότε ο οικισμός ονομαζόταν **Νανάγια** (*Nanhaya*).

Η πόλη είναι κτισμένη στη νοτιοανατολική όχθη της Λαγούνα δε Μπέυ, της μεγαλύτερης λίμνης των Φιλιππίνων, και απέχει 76 χιλιόμετρα οδικώς νότια από την πρωτεύουσα της χώρας, τη Μανίλα.

## Παραπομπές


Βικτορια (Λαγουνα)
Κονάνδριο

Το **κονάνδριο** (λατινική και επιστημονική ονομασία *Conandrium*) είναι γένος δικοτυλήδονων φυτών, που ανήκουν στην οικογένεια του κυκλάμινου, τα ηρανθοειδή Τα κονάνδρια φυτρώνουν στη φύση σε μια ευρεία περιοχή, που αντιστοιχεί στα κράτη Μαλαισία, Σιγκαπούρη, Ινδονησία, Φιλιππίνες, Μπρουνέι, Ανατολικό Τιμόρ και Παπούα Νέα Γουινέα.

Σήμερα (2021) αναγνωρίζονται στο γένος *Conandrium* τα εξής δύο είδη:

* *Conandrium polyanthum* (Lauterb. & K.Schum.), Mez
* *Conandrium rhynchocarpum* (Scheff.), Mez

## Παραπομπές


Κονανδριο
Γεωργιανοί του Φερεϊντάν

[μικρογραφία|300x300εσ|[Γεωργιανοί μαθητές της τάξης γεωργιανής γλώσσας του Γλωσσικού Ινστιτούτου του Φερεϊντουνσάχρ]]
[αριστερά|μικρογραφία|300x300εσ|[Γεωργιανοί του Φερεϊντάν στον χάρτη του Ιράν]]
Οι **Γεωργιανοί του Φερεϊντάν** ή απλά οι  **Φερεϊντάνοι** (γεωργιανά: ფერეიდნელები) είναι εθνοτικοί Γεωργιανοί που ζουν στην περιοχή Φερεϊντάν του Ιράν. Ομιλούν τη φερεϊντανική διάλεκτο της γεωργιανής γλώσσας. Ένας εκτιμώμενος πληθυσμός είναι 12-14 χιλιάδες.

## Ιστορία
Το 1616, ο σάχης Αμπάς εκτόπισε περίπου 100.000 Γεωργιανούς, κυρίως από την Καχετία και την Ερετία, στις ιρανικές επαρχίες Χορασάν, Ισπαχάν και Φερεϊντάν. Οι περισσότεροι από αυτούς περσοποιήθηκαν, επομένως μόνο μια ομάδα Γεωργιανών που εγκαταστάθηκαν στο Φερεϊντάν κατάφερε να διατηρήσει τη γεωργιανή γλώσσα και ορισμένες παραδόσεις. Το 1840, ο Άγγλος Χένρι Λέγιαρντ τους περιέγραψε, σύμφωνα με την έκθεσή του, ότι οι γυναίκες δεν φορούσαν τσαντόρ και οι δεξιότητες κηπουρικής  ήταν ανεπτυγμένη σε υψηλό επίπεδο.

## Πολιτισμός
Ο πολιτισμός και η ζωή των Γεωργιανών που ζουν στο Φερεϊντάν είναι διαφορετική από τη ζωή των Γεωργιανών που ζουν στην Τουρκία, επειδή οι Φερεϊντάνοι βρέθηκαν σε μια απομονωμένη κατάσταση. Πολύ διαφορετικές συνθήκες διαβίωσης, οικολογικό περιβάλλον και θρησκεία έχουν αλλάξει εντελώς την ενδυμασία τους, τα γεωργικά εργαλεία κ.λπ.
Κατηγορία:Γεωργιανοί
Κατηγορία:Ιράν
Μπέλβιου (Ουάσινγκτον)

Το **Μπέλβιου** (γαλλική: *Bellevue*) είναι πόλη στην κομητείας Κινγκ στην πολιτεία Ουάσινγκτον των Ηνωμένων Πολιτειών, απέναντι από τη λίμνη Ουάσινγκτον από το Σιάτλ. Είναι η τρίτη μεγαλύτερη πόλη στην μητροπολιτική περιοχή του Σιάτλ και η πέμπτη μεγαλύτερη πόλη στην πολιτεία Ουάσινγκτον. Έχει χαρακτηριστεί ποικιλοτρόπως ως δορυφορική πόλη, προάστιο, μπουμπούρκ ή μητροπολιτικό προάστιο. Ο πληθυσμός ήταν 151.854 κατά την απογραφή του 2020. Το όνομα της πόλης προέρχεται από τη γαλλική λέξη belle vue (όμορφη θέα).

Το Μπέλβιου φιλοξενεί μερικές από τις μεγαλύτερες εταιρείες τεχνολογίας στον κόσμο. Πριν και μετά την ύφεση του 2008, το κέντρο της πόλης έχει υποστεί ραγδαίες αλλαγές με την κατασκευή πολλών πολυώροφων έργων. Το κέντρο της Μπέλβιου είναι αυτή τη στιγμή το δεύτερο μεγαλύτερο κέντρο πόλης στην πολιτεία της Ουάσινγκτον, με 1.300 επιχειρήσεις, 45.000 υπαλλήλους και 10.200 κατοίκους. Σε μια εκτίμηση του 2018, το μέσο εισόδημα των νοικοκυριών της πόλης ήταν μεταξύ των πέντε κορυφαίων πόλεων στην πολιτεία της Ουάσινγκτον. Το 2008, το Μπέλβιου ήταν το νούμερο ένα στη λίστα του CNNMoney με τα καλύτερα μέρη για να ζήσει κανείς και να ξεκινήσει μια επιχείρηση, και το 2010 κατατάχθηκε ξανά ως το τέταρτο καλύτερο μέρος για να ζήσει κανείς στην Αμερική. Το 2014, το Μπέλβιου κατατάχθηκε ως το δεύτερο καλύτερο μέρος για να ζει κανείς από την *[[USA Today]]*.

Περισσότερες από 145 εταιρείες έχουν εγκατασταθεί στο Μπέλβιου. Στις εταιρείες που έχουν επί του παρόντος την έδρα τους εκεί περιλαμβάνονται οι PACCAR Inc, T-Mobile US και Valve. Η εταιρεία τεχνολογίας Amazon ιδρύθηκε στο Μπέλβιου από τον Τζεφ Μπέζος.

## Παραπομπές


## Εξωτερικοί σύνδεσμοι
* 

Κατηγορία:Πόλεις της πολιτείας Ουάσινγκτον
Άλστερ

Ο **Άλστερ** (γερμ. Alster) είναι παραπόταμος του Έλβα στη Βόρεια Γερμανία που πηγάζει κοντά στο Χένστεντ-Ούλτσμπουργκ, του κρατιδίου Σλέσβιχ-Χόλσταϊν. Είναι ο δεύτερος σημαντικότερος ποταμός του Αμβούργου και διασχίζει μεγάλο μέρος της πόλης πριν ενωθεί με τον Έλβα στο κέντρο της. Έχει μήκος 56 χλμ. και κλίση από 4 μ. έως 31 μ. πάνω από την επιφάνεια της θάλασσας. Η λεκάνη απορροής του είναι περίπου 587 τετρ. χλμ.

## Παραπομπές


## Εξωτερικοί σύνδεσμοι
* 

Κατηγορία:Παραπόταμοι
Κατηγορία:Ποταμοί της Γερμανίας
Μπίλε (παραπόταμος)

Ο **Μπίλε** (γερμ. Bille) είναι παραπόταμος του Έλβα στη βόρεια Γερμανία. Πηγάζει βόρεια του Χάνχαϊντε κοντά στο Τρίταου του κρατιδίου Σλέσβιχ-Χόλσταϊν και εκβάλλει στον Βόρειο Έλβα στο Αμβούργο. Έχει μήκος 65 χιλιόμετρα, εκ των οποίων τα 42 χιλιόμετρα βρίσκονται στο Σλέσβιχ-Χόλσταϊν και τα υπόλοιπα στην επικράτεια της χανσεατικής πόλης του Αμβούργου. 

Κατηγορία:Ποταμοί της Γερμανίας
Κατηγορία:Παραπόταμοι
Τυφέκιο Ρηγόπουλου

Το **Τυφέκιο Ρηγόπουλου** ή γνωστό ως μετατροπή Ρηγόπουλου είναι μια Ελληνική τροποποίησης του Μάνλιχερ-Σεναουερ που σχεδιάστηκε από τον Ελληνα αξιωματικό Ρήγα Ρηγόπουλο το 1940. Η μετατροπή επέτρεψε αυτόματη πυροδότηση και βολή κατα-ριπας, και κατασκευάστηκε για την ανανέωση τον τυφεκίων, και την χρίση από τον Ελληνικό στρατό.

## Ιστορία
μικρογραφία|Αυτόματος μηχανισμός τυφέκιου Ρηγόπουλου
Ο Υπολοχαγός Ρήγας Ρηγόπουλος έλαβε δίπλωμα ευρεσιτεχνίας τον Φεβρουάριο του 1940 για ένα στρατιωτικό σχέδιο όπλου με έναν νέο μηχανισμό πυροβολισμού για υψηλό ρυθμό πυρός. Το Ελληνικό Υπουργείο Άμυνας εξέφρασε ενδιαφέρον για την εφεύρεση και οργάνωσε μια σειρά δοκιμών στο Βόλο, με σκοπό να χρησιμοποιήσει τον νέο μηχανισμό για να μετατρέψει τα υπάρχοντα βλήματα Mannlicher-Schönauer σε πιο σύγχρονα όπλα. Οι δοκιμές δεν ολοκληρώθηκαν ποτέ λόγω του ξέσπασματος του πολέμου με την Ιταλία και, συνεπώς, της εισόδου της Ελλάδας στον Β' Παγκόσμιο Πόλεμο.

### Σχεδιασμός
Ο Ρηγόπουλος είχε σχεδιάσει προσθαφαιρούμενη συλλογή που περιελάμβανε, μεταξύ άλλων, διαφορετικού τύπου κινητό ουραίο, γεμιστήρα 20 φυσιγγίων και μηχανισμό για την παλινδρόμηση και την επανάταξη του κλείστρου, η οποία μετέτρεπε το όπλο σε αυτόματης βολής. Τον φορητό αυτόν μηχανισμό, σύμφωνα με το σκεπτικό του εφευρέτη, θα μπορούσαν να φέρουν μαζί τους οι στρατιώτες και, όποτε κρινόταν απαραίτητο, να τον προσαρμόζουν στο όπλο τους. Ετσι θα ήταν ουσιαστικά δυνατή η χρήση των όπλων ως οπλοπολυβόλων, αυξάνοντας σημαντικά την ισχύ πυρός του τμήματός τους.

## Δείτε επίσης

*Τυφέκιο Φιλιππίδη
*Πολυβόλο ΕΠΚ
*ΕΥΠ Χότσκις (Τροποποιημένο πολυβόλο Χότσκις)

## Παραπομπές


Κατηγορία:Στρατιωτικός εξοπλισμός της Ελλάδας
Βαγγέλης Πούρος

Ο **Βαγγέλης Πούρος** (γεν. 27 Αυγούστου 2003) είναι Έλληνας διεθνής πολίστας που αγωνίζεται ως περιφερειακός και θεωρείται ένα από τα μεγαλύτερα ταλέντα της ελληνικής υδατοσφαίρισης και είναι βασικό μέλος της Εθνικής ομάδας ανδρών.  

## Πρώτα χρόνια
Ο Πούρος γεννήθηκε στην Αθήνα στις 27 Αυγούστου 2003 και ξεκίνησε την αθλητική του καριέρα στην υδατοσφαίριση από μικρή ηλικία. Στα πρώτα χρόνια ασχολήθηκε με την κολύμβηση και μετά μεταπήδησε στην υδατοσφαίριση.

## Καριέρα
Ξεκίνηση την καριέρα του στην ομάδα του ΑΝΟ Γλυφάδας, όπου τη σεζόν 2023–24 αναδείχθηκε ως ένας από τους κορυφαίους σκόρερ, σημειώνοντας 70 τέρματα στο πρωτάθλημα Α1 Ανδρών. Το καλοκαίρι 2024, υπέγραψε με τον Ολυμπιακό Σ.Φ.Π. και εντάχθηκε στο ρόστερ της ανδρικής ομάδας πόλο, συνεχίζοντας την εξέλιξή του στο υψηλότερο επίπεδο του ελληνικού πρωταθλήματος.
 
Ο Πούρος αποτέλεσε βασικό μέλος της Εθνικής Νέων Ανδρών και κατά τη διάρκεια της καριέρας του συμμετείχε στην προετοιμασία της Εθνικής Ανδρών εν όψει μεγάλων διοργανώσεων, όπως οι Ολυμπιακοί Αγώνες του Παρισιού 2024. Στο Παγκόσμιο Πρωτάθλημα Υδατοσφαίρισης 2025, κατέκτησε το χάλκινο μετάλλιο με την εθνική ομάδα.

Ο Πούρος αγωνίζεται ως περιφερειακός και ξεχωρίζει για την ικανότητά του στο σκοράρισμα. Έχει χαρακτηριστεί από τα ελληνικά μέσα ως ένα από τα μεγαλύτερα ταλέντα της ελληνικής υδατοσφαίρισης.

## Διακρίσεις
* Χάλκινο μετάλλιο με την εθνική ομάδα στο Παγκόσμιο Πρωτάθλημα Υδατοσφαίρισης 2025

## Παραπομπές


Κατηγορία:Έλληνες υδατοσφαιριστές
Κατηγορία:Υδατοσφαιριστές ΟΣΦΠ
Κατηγορία:Μεταλλιοφόροι στην υδατοσφαίριση σε Παγκόσμιο Πρωτάθλημα Υγρού Στίβου
Κατηγορία:Υδατοσφαιριστές Εθνικής Ελλάδας
Ιωάννης Στιούαρτ, 3ος κόμης του Άθολ

μικρογραφία|150εσ|Ο θυρεός τού Στιούαρτ κόμη τού Άθολ.

Ο **Ιωάννης Στιούαρτ**, 3ος κόμης τού Άθολ (π. 1507–1542) ήταν γιος τού Ιωάννη Στιούαρτ 2ου κόμη τού Άθολ και τής λαίδης Τζάνετ Κάμπελ, κόρης τού Άρτσιμπαλντ Κάμπελ 2ου κόμη τού Άργκαϊλ και τής Ελισάβετ Στιούαρτ.

Ο Σκώτος χρονικογράφος Ρόμπερτ Λίντσεϋ από το Πίτσκοτη κατέγραψε ότι ο Ιωάννης Στιούαρτ έκτισε ένα πολυτελές προσωρινό παλάτι κοντά στο Πίτλοχρυ για να φιλοξενήσει τον Ιάκωβο Ε΄ τής Σκωτίας και τη μητέρα του Μαργαρίτα Τυδώρ, ενώ κυνηγούσαν (π. το 1532). Το παλάτι ήταν φτιαγμένο από κλαδιά δέντρων, αλλά ήταν καλυμμένο με τάφρο και κρεμασμένες ταπισερί και μετάξι στο εσωτερικό του, με γυάλινα παράθυρα και το πλούσιο φαγητό για τρεις ημέρες κόστιζε 1000 λίρες.  Όταν η βασιλική ομάδα έφυγε, οι άνδρες τού κόμη των Χάιλαντ έκαψαν το κατάλυμα προς έκπληξη του Ιταλού παπικού απεσταλμένου που ήταν παρών, ο οποίος ενημερώθηκε ότι αυτό ήταν τοπικό έθιμο.  Το κρεβάτι τού βασιλιά μεταφερόταν στο Άθολ για επτά ημέρες, τον Αύγουστο και τον Σεπτέμβριο τού 1532.  Το ταξίδι μπορεί επίσης να έγινε εν μέρει, για να κριθούν τοπικά ζητήματα. 

Τον Ιούλιο τού 1536 ο Ιάκωβος Ε΄ παραχώρησε στον κόμη μία ελεύθερη βαρονία των εδαφών τού Γκλένλοκυ στο Πέρθσιρ. Ο κόμης συμμετείχε στην προώθηση τής βασιλικής κυριαρχίας στο Πέρθσιρ. Ενεπλάκη στον αγώνα τής οικογένειας Κάμπελ με τούς ΜακΓκρέγκορ, και τον Οκτώβριο τού 1530 έδιωξε τούς ΜακΓκρέγκορ από το μέγαρο τού Νησιού Λοχ Ράννοχ. Ο κόμης ήταν επίσης αντίπαλος τής οικογένειας Μένζις, που κατείχε εδάφη στην ίδια περιοχή.

Ο Ιωάννης Στιούαρτ απεβίωσε το 1542, πιθανώς από πυρετό, που προσβλήθηκε κατά τη διάρκεια τής στρατιωτικής εκστρατείας στα αγγλικά σύνορα, που οδήγησε στη Μάχη τού Σόλγουεϋ Μος.

## Οικογένεια
Νυμφεύτηκε τη Γκρίζελ Ράτρεϋ και τον διαδέχθηκε ως κόμης ο γιος τους:
* Ιωάννης Στιούαρτ, 4ος κόμης τού Άθολ.

Το 1542 νυμφεύτηκε την Τζιν Φορμπς, κόρη τού Ιωάννη Φορμπς 6ου λόρδου Φορμπς και τής Ελισάβετ Μπέρλεϋ. Η κόρη τους:
* Βαρβάρα Στιούαρτ, παντρεύτηκε τον Ιάκωβο Μένζις τού Γουήμ. Μία άλλη κόρη, η:
* Μαργαρίτα Στιούαρτ, παντρεύτηκε τον Ιωάννη Γκραντ τού Φρόιτση.

## Αναφορές

Κατηγορία:Οίκος των Στιούαρτ
Ιωάννης Στιούαρτ, 2ος κόμης του Άθολ

Ο **Ιωάννης Στιούαρτ**, 2ος κόμης τού Άθολ, αγγλ.: *John Stewart, 2nd Earl of Atholl* ( –  ) ήταν ο 2ος κόμης τού Άθολ. Πολέμησε στη μάχη τού Φλόντεν στις 9 Σεπτεμβρίου 1513.

## Βιογραφία
Γεννήθηκε μετά το 1475 από τον Ιωάννη Στιούαρτ 1ο κόμη τού Άθολ και την Ελεονώρα Σίνκλερ. Νυμφεύτηκε τη λαίδη Τζάνετ Κάμπελ, κόρη τού Άρτσιμπαλντ Κάμπελ 2ου κόμη τού Άργκαϊλ, από την Ελισάβετ Στιούαρτ. Διαδέχθηκε τον τίτλο τού 2ου κόμη τού Άθολ στις 15 Σεπτεμβρίου 1512 μετά το τέλος τού πατέρα του. Πολέμησε στη Μάχη τού Φλόντεν στις 9 Σεπτεμβρίου 1513. Ζούσε το 1520 και απεβίωσε πριν από το 1522. Η χήρα του, Τζάνετ, απεβίωσε γύρω στην Ημέρα τής Κάρλας 1545-46.

Παιδιά:
* Ιωάννης, 3ος κόμης τού Άθολ (1507–1542).
* λαίδη Τζάνετ, παντρεύτηκε (1) τον Αλέξανδρο Γκόρντον, κύριο τού Σάδερλαντ, (2) τον Ούγο Κένεντυ τού Γκίρβανμαινς, (3) τον Ερρίκο Στιούαρτ 1ος κύριο Μέθβεν, και (4) τον Πάτρικ Ρούθβεν 3ο κύριο Ρούθβεν. 
* λαίδη Ελένη, παντρεύτηκε (1) τον Ιωάννη Λίντσεϊ 5ο κύριο Λίντσεϊ των Μπάιρς, (2) τον Θωμά Μόνκουρ.
* λαίδη Ελισάβετ, λέγεται ότι παντρεύτηκε τον Κένεθ Μακένζι 10ο τού Κίντεϊλ .
* λαίδη Τζιν (απεβ. 19 Απριλίου 1522), παντρεύτηκε τον Ιάκωβο Άρμπουθνοτ 13ο τού Άρμπουθνοτ.
* λαίδη Ισαβέλλα, παντρεύτηκε τον Τζέιμς Χέριν ή Χέρινγκ του Λέθεντι. 
* Μαργαρίτα, παντρεύτηκε τον Κόλιν Κάμπελ 3ο τού Γκλένορχυ, και γιος της ήταν ο "Γκρέυ Κόλιν", Λερντ τού Γκλένορχυ.

## Υποσημειώσεις

Κατηγορία:Οίκος των Στιούαρτ
Ιωάννης Στιούαρτ, 4ος κόμης του Άθολ

Ο **Ιωάννης Στιούαρτ**, 4ος κόμης τού Άθολ, αγγλ.: *John Stewart* *the Fair, 4th Earl of Atholl* (απεβ. 25 Απριλίου 1579), γνωστού και ως ο Ωραίος, ήταν Σκώτος ευγενής και αυλικός. Ήταν ευνοούμενος τής Μαρίας Α΄ τής Σκωτίας, αλλά αργότερα στράφηκε εναντίον της.

## Βιογραφία
Ο Στιούαρτ ήταν γιος τού Ιωάννη 3ου κόμη τού Άθολ και τής Γκρίζελ Ράτρεϋ.

Υποστήριξε την κυβέρνηση τής χήρας βασίλισσας Μαρίας τού Γκιζ. Τής έγραψε στις 10 Ιουνίου 1554 περιγράφοντας μία αψιμαχία, στην οποία ο εξάδελφός του, Γεώργιος Ντράμοντ τού Λέντκριφ, σκοτώθηκε από τους κυρίους τού Άρντμπλερ, τού Ντράμλοκι και τού Γκόρμοκ, τούς οπαδούς του. Ο Πάτρικ 3ος κύριος τού Ρούθβεν, σερίφης τού Περθ, και ο κύριος τού Ντράμοντ είχαν αναζητήσει μάταια αυτούς τούς άρχοντες, αλλά συνέλαβαν έξι αθώους πτωχούς άνδρες, οι οποίοι επίσης εξαρτώνταν από αυτόν. Ήλπιζε ότι θα μπορούσε να οργανώσει μία δίκαιη δίκη γι' αυτούς στο Εδιμβούργο ή στο Περθ, ειδικά επειδή ο κύριος τού Ρούθβεν ευνοούσε τούς Ντράμοντ. Θα ερχόταν να παραστεί, αλλά ασθένησε και έγραψε από το Τουλιμπάρντιν. Στη συνέχεια, ο Πάτρικ Μπλερ τού Άρντμπλερ βρέθηκε, δικάστηκε και αποκεφαλίστηκε για τη δολοφονία. 

Το 1560 ήταν ένας από τους τρεις ευγενείς, που ψήφισαν στο Κοινοβούλιο κατά τής Μεταρρύθμισης και τής ομολογίας τής πίστης, και δήλωσαν την προσήλωσή τους στον Καθολικισμό. Στη συνέχεια, ωστόσο, εντάχθηκε στη συμμαχία εναντίον τού κόμη τού Χάντλυ, τον οποίο νίκησε μαζί με τον Μάρεϋ και τον Μόρτον στο Κόριτση τον Οκτώβριο τού 1562, και υποστήριξε τον προβλεπόμενο γάμο τής Ελισάβετ Α΄ με τον Άρραν. 

## Το τέλος
Ενώ επέστρεφε από ένα συμπόσιο, που πραγματοποιήθηκε στις 20 Απριλίου 1579 στο Κάστρο τού Στέρλινγκ με την ευκαιρία τής συμφιλίωσης, ο Άθολ αρρώστησε ξαφνικά, και παρά τις προσπάθειες των γιατρών τής αυλής Γκίλμπερτ Μονκράιφ και Αλεξάντερ Πρέστον, και ενός ιατρού από τα Χάιλαντς που καταγράφεται ως ο «Irland Leeche», απεβίωσε στις 25 Απριλίου στο Κινκαρντάιν.

## Οικογένεια
Ο Ιωάννης νυμφεύτηκε πρώτα την Ελισάβετ Γκόρντον, κόρη τού Γεωργίου Γκόρντον 4ου κόμη τού Χάντλυ και τής Ελισάβετ Κηθ, και απέκτησε:
* Ελισάβετ, παντρεύτηκε πρώτα τον Ούγο Φρέιζερ 5ο κύριο Λόβατ, έπειτα (2) τον Ροβέρτο Στιούαρτ 1ο κόμη των Συνόρων, και τέλος τον Ιάκωβο Στιούαρτ κόμη τού Άραν.

Έπειτα ο Ιωάννης Στιούαρτ νυμφεύτηκε τη Μαργαρίτα Φλέμινγκ (1529-1586), κόρη τού Μάλκολμ Φλέμινγκ 3ου κυρίου Φλέμινγκ και τής Τζάνετ Στιούαρτ, [χήρας τού Ροβέρτου Γκράχαμ βαρόνου Γκράχαμ, και τού Θωμά Έρσκιν κυρίου τού Έρσκιν (αδελφού τού Ιωάννη Έρσκιν 5ου κυρίου Έρσκιν)]. Με τη Μαργαρίτα, ο Ιάκωβος απέκτησε τρεις κόρες και έναν γιο:
* Τζιν, παντρεύτηκε τον Ντάνκαν Κάμπελ τού Γκλένορχυ στις 11 Ιουλίου 1574, και έγινε η μητέρα του Κόλιν Κάμπελ τού Γκλένορχυ και τού Ροβέρτου Κάμπελ τού Γκλένορχυ, παππού τού σερ Γιούεν Κάμερον τού Λόχιελ.
* Γκρίζελα, παντρεύτηκε τον Δαβίδ Λίντσεϋ 11ου κόμη τού Κρόφορντ.
* Μαίρη, σύζυγος τού Φραγκίσκου Χέυ 9ου κόμη τού Έρολ.
* Ιωάννης, 5ος κόμης τού Άθολ, νυμφεύτηκε τη Μαρία Ρούθβεν. Μετά το τέλος του το 1595 η κομητεία, λόγω έλλειψης αρρένων κληρονόμων, επανήλθε στο στέμμα.

## Παραπομπές

Κατηγορία:Οίκος των Στιούαρτ
Σαλάχ Αμπντεσλάμ

Ο **Σαλάχ Αμπντεσλάμ** (Βρυξέλλες: 15 Σεπτεμβρίου 1989 - ) είναι Γάλλος ισλαμιστής τρομοκράτης γεννημένος στο Βέλγιο, ο οποίος καταδικάστηκε σε ισόβια κάθειρξη στη Γαλλία το 2022 ως το μόνο επιζών μέλος μιας μονάδας δέκα ατόμων που πραγματοποίησε επιθέσεις στο Παρίσι στις 13 Νοεμβρίου 2015, στις οποίες σκοτώθηκαν 130 άνθρωποι και τραυματίστηκαν περισσότεροι από 490.

Ο Αμπντεσλάμ γεννήθηκε και μεγάλωσε στην περιοχή Μόλενμπεκ των Βρυξελλών. Η οικογένειά του ήταν μαροκινής καταγωγής, αλλά είχε αποκτήσει τη γαλλική υπηκοότητα. Ο Αμπντεσλάμ εργάστηκε για δύο χρόνια στην εταιρεία δημόσιων συγκοινωνιών STIB-MIVB των Βρυξελλών, μέχρι που εστράφη στην μικροεγκληματικότητα και την ανεργία. Από το 2013, βοήθησε τον αδελφό του Μπραχίμ Αμπντεσλάμ, ο οποίος ήταν βομβιστής αυτοκτονίας στις επιθέσεις του Παρισιού, να διευθύνει ένα καφέ-μπαρ στο Μόλενμπεκ, το οποίο ήταν κέντρο για εμπορία ναρκωτικών και παρακολούθηση βίντεο του Ισλαμικού Κράτους.

Τους μήνες που προηγήθηκαν των επιθέσεων στο Παρίσι, ο Αμπντεσλάμ ευρίσκετο μεταξύ Ουγγαρίας και Γερμανίας για να στρατολογήσει μέλη του τρομοκρατικού πυρήνα του Ισλαμικού Κράτους στις Βρυξέλλες, τα οποία επέστρεφαν από τη Συρία. Αν και το πρώτο του ταξίδι φέρεται να το έκανε στην Ελλάδα τον Αύγουστο του 2015 μαζί με τον συνεργό του, Αχμέντ Νταμάνι. . Αγόρασε επίσης υλικά για την κατασκευή εκρηκτικών. Τις ημέρες πριν από τις επιθέσεις, πήγε στο Παρίσι για να μεριμνήσει για τη διαμονή των επιτιθέμενων. Το βράδυ της 13ης Νοεμβρίου 2015, ο Αμπντεσλάμ οδήγησε τρία μέλη της μονάδας στο γήπεδο ποδοσφαίρου Stade de France, το οποίο ήταν η τοποθεσία της βομβιστικής τους επίθεσης. Το κεφάλαιο καλυπτόταν πλήρως από τον ISIS. Στη συνέχεια, δεν πυροδότησε το δικό του γιλέκο αυτοκτονίας, εγκατέλειψε το αυτοκίνητό του και κάλεσε φίλους για να τον παραλάβουν και να τον μεταφέρουν πίσω στις Βρυξέλλες, όπου κρύφτηκε. Στις 15 Μαρτίου 2016, η αστυνομία έκανε έφοδο σε ένα ακίνητο στην περιοχή Forest των Βρυξελλών, όπου κρυβόταν ο Αμπντεσλάμ με δύο άλλα μέλη του τρομοκρατικού πυρήνα. Ένας από αυτούς σκοτώθηκε κατά τη διάρκεια της ανταλλαγής πυροβολισμών, ενώ ο Αμπντεσλάμ και ο τρίτος άνδρας δραπέτευσαν από ένα πίσω παράθυρο. Ο Αμπντεσλάμ συνελήφθη στις 18 Μαρτίου 2016 στο Μόλενμπεκ και εκδόθηκε πίσω στη Γαλλία. Το 2018, ο Αμπντεσλάμ καταδικάστηκε σε 20 χρόνια φυλάκισης για τη συμμετοχή του στην ανταλλαγή πυροβολισμών στο Φόρεστ στις Βρυξέλλες.

## Παραπομπές


Κατηγορία:Τρομοκρατία
Κατηγορία:Μουσουλμάνοι
Κις Ράιφερς

Ο **Κορνέλις Μπερνάρντους Ράιφερς** (27 Μαΐου 1926 – 4 Μαρτίου 2024) ήταν Ολλανδός ποδοσφαιριστής ο οποίος αγωνίστηκε ως μέσος και αργότερα ανέλαβε την θέση του προπονητή στην ΠΣΦ Αϊντχόφεν και στην εθνική ομάδα της Ολλανδίας. 

## Παιχτική καριέρα
μικρογραφία|Ο Ράιφερς το 1957
Ο Ράιφερς έκανε το ντεμπούτο του με την ΝΑΚ Μπρέντα, ενώ αγωνίστηκε επίσης για τις Σαιντ-Ετιέν, Σταντ Φρανσαί και Φέγενορντ. Ήταν μέλος της εθνικής ομάδας της Ολλανδίας στους Θερινούς Ολυμπιακούς Αγώνες του 1948. 

Το 1950, ο Ράιφερς έγινε ένας από τους πρώτους Ολλανδούς παίκτες οι οποίοι έγιναν επαγγελματίες με τη μεταγραφή του στην Σαιντ-Ετιέν.  Η Βασιλική Ολλανδική Ποδοσφαιρική Ομοσπονδία τον απέκλεισε από την εθνική ομάδα ως απάντηση, επειδή εκείνη την εποχή δεν επέτρεπε σε επαγγελματίες παίκτες να παίζουν στην εθνική ομάδα  και μόλις το 1957 αγωνίστηκε ξανά για την εθνική ομάδα. 

Μετά τον θάνατο του Μαρσελίνο Καμπανάλ τον Μάιο του 2020, ο Ράιφερς έγινε ο τελευταίος εν ζωή παίκτης ο οποίος έλαβε τουλάχιστον μία ψήφο κατά την εναρκτήρια έκδοση (1956) της Χρυσής Μπάλας.

## Προπονητική καριέρα
Ως προπονητής, ο Ράιφερς ανέλαβε την Τβέντε και την προπόνησε για έξι χρόνια, με καλά αποτελέσματα. Μετά από αυτές τις επιτυχημένες σεζόν, μεταγράφηκε στην ΠΣΦ Αϊντχόφεν. Οδήγησε την ομάδα στην κατάκτηση του Κυπέλλου ΟΥΕΦΑ της περιόδου 1977–78. Κέρδισε επίσης με την Αϊντχόφεν τρεις τίτλους Έρεντιβιζι, το 1975, το 1976 και το 1978, και το νταμπλ το 1976. Αφού έφυγε από την ομάδα, ανέλαβε την εθνική ομάδα και ανέδειξε νεαρούς παίκτες όπως ο Ρόναλντ Κούμαν, ο Ρουντ Γκούλιτ και ο Μάρκο φαν Μπάστεν. Η Ολλανδία δεν κατάφερε να προκριθεί στο Ευρωπαϊκό Πρωτάθλημα του 1984 έχοντας καλύτερη διαφορά τερμάτων εναντίον της Ισπανίας μέχρι την τελευταία αγωνιστική των προκριματικών, αλλά μετά την νίκη της Ισπανίας με 12–1 επί της Μάλτας, η Ολλανδία τερμάτισε δεύτερη στον όμιλο. Μετά από αυτό, ο Ράιφερς απολύθηκε από την Βασιλική Ολλανδική Ποδοσφαιρική Ομοσπονδία και αντικαταστάθηκε από τον Ρίνους Μίχελς. Ο Έρικ τεν Χαγκ έχει αναφέρει τον Ράιφερς ανάμεσα στους προπονητές που τον ενέπνευσαν στην προπονητική του καριέρα. 

## Προσωπική ζωή και θάνατος
Ο Ράιφερς γεννήθηκε στη Μπρέντα στις 27 Μαΐου του 1926. Πέθανε στις 4 Μαρτίου του 2024, σε ηλικία 97 ετών. 

## Διακρίσεις

### Ως παίχτης
**ΝΑΚ Μπρέντα**

* Ίιρστε Κλάσε: 1945–46

**Σεντ-Ετιέν**

* Λιγκ 1: 1956–57
* Κύπελλο Γαλλίας: 1961–62

### Ως προπονητής

; **ΠΣΦ Αϊντχόφεν**

* Έρεντιβιζι: 1974–75, 1975–76, 1977–78
* Κύπελλο Ολλανδίας: 1973–74, 1975–76
* Κύπελλο ΟΥΦΑ: 1977–78

### Ατομικές

* Βραβείο Ρίνους Μίχελς: 2004

## Παραπομπές

## Εξωτερικοί σύνδεσμοι

* Προφίλ παίκτη και προπονητή *(στα Ολλανδικά)*

Κατηγορία:Ολλανδοί προπονητές ποδοσφαίρου
Κατηγορία:Ποδοσφαιριστές στους Θερινούς Ολυμπιακούς Αγώνες 1948
Κατηγορία:Ποδοσφαιριστές ολυμπιακής ομάδας Ολλανδίας
Κατηγορία:Ποδοσφαιριστές Σταντ Φρανσαί Παρί
Κατηγορία:Ποδοσφαιριστές ΑΣ Σαιντ-Ετιέν
Κατηγορία:Ποδοσφαιριστές ΝΑΚ Μπρέντα
Κατηγορία:Ποδοσφαιριστές Φέγενορντ
Κατηγορία:Ποδοσφαιριστές Έρεντιβιζι
Κατηγορία:Ποδοσφαιριστές Λιγκ 1
Κατηγορία:Προπονητές νικητές ΟΥΕΦΑ Γιουρόπα Λιγκ
Κατηγορία:Ποδοσφαιριστές Εθνικής Ολλανδίας
Ανδρέας Στιούαρτ, επίσκοπος του Κέιθνες

Ο **Ανδρέας Στιούαρτ**, αγγλ.: *Andrew Stewart, bishop of Caithness*, (απεβ. το 1541) ήταν Σκώος ευγενής και κληρικός τού 16ου αι. Ήταν νόμιμος γιος τού Ιωάννη Στιούαρτ 1ου κόμη τού Άθολ και της Ελεονόρας Σίνκλερ, κόρης τού Γουλιέλμου Σίνκλερ κόμη των Ορκάδων. Η εκ πατρός γιαγιά του ήταν η Ιωάννα Μπωφόρ, πρώην βασιλική σύζυγος τής Σκωτίας (τού Ιακώβου Α΄). Ο Ανδρέας επέλεξε εκκλησιαστική σταδιοδρομία, έγινε ιερέας στον καθεδρικό τού Ντάνκελντ και ήταν πρύτανης τής ενοριακής εκκλησίας τού Μπλερ (επισκοπή Ντάνκελντ),  μίας εκκλησίας υπό τον έλεγχο των κόμητων τού Άθολ.

Μετά το τέλος, τον Ιανουάριο τού 1515, τού Τζορτζ Μπράουν επισκόπου τού Ντάνκελντ, χρειάστηκε ένας νέος επίσκοπος για την επισκοπή αυτή. Η βασίλισσα Μαργαρίτα Τυδώρ, σύζυγος τού πρόσφατα αποβιώσαντος Ιακώβου Δ΄ και μητέρα τού νεαρού Ιακώβου Ε΄, υποστήριξε -για να διαδεχθεί τον Μπράουν- τον Γκάβιν Ντάγκλας, ποιητή και κληρικό, που ήταν πρύτανης τής εκκλησίας τού Αγίου Γκιλς στο Εδιμβούργο.  Ήταν θείος τού νέου συζύγου τής βασίλισσας, Άρτσιμπαλντ Ντάγκλας 6ου κόμη τού Άνγκους.  Η βασίλισσα τον είχε προτείνει στις 20 Ιανουαρίου 1515, λίγες μόνο ημέρες μετά το τέλος τού Μπράουν.  Ο Ντάγκλας είχε χάσει πρόσφατα τη θέση τού αρχιεπισκόπου τού Αγίου Ανδρέα, και έτσι αυτό είχε ως στόχο κατά κάποιο τρόπο να αποτελέσει αποζημίωση.  Ο Ντάγκλας έβαλε έναν επιστάτη να πληρώσει 450 φιορίνια στην παπική έδρα, και ο πάπας Λέων Ι΄ επιβεβαίωσε τη θέση του στις 25 Μαΐου. 

## Σημειώσεις

## Αναφορές
* Bawcutt, Priscilla J., « Douglas, Gavin (περ. 1476–1522) », στο *Oxford Dictionary of National Biography*, Oxford University Press, 2004, πρόσβαση στις 18 Φεβρουαρίου 2007
* Boardman, SI, « Stewart, John, πρώτος κόμης του Άθολ (1440?–1512) », στο *Oxford Dictionary of National Biography*, Oxford University Press, 2004, πρόσβαση στις 18 Φεβρουαρίου 2007]
* Cowan, Ian B., *Οι Ενορίες της Μεσαιωνικής Σκωτίας*, Scottish Records Society Τόμος 93, (Εδιμβούργο, 1967)
* Ντάουντεν, Τζον, *Οι Επίσκοποι της Σκωτίας*, επιμ. J. Maitland Thomson, (Γλασκώβη, 1912)
* Myln, Alexander, *Vitae Dunkeldensis ecclesiae episcoporum*, ed. Thomas Thomson, αναθ. edn, 1, rev. Cosmo Innes, ( Bannatyne Club, 1831)
* Watt, DER, *Fasti Ecclesiae Scotinanae Medii Aevi ad annum 1638*, 2nd Draft, (St Andrews, 1969)

Κατηγορία:Οίκος των Στιούαρτ
Τζιχάντι Τζον

Ο **Μοχάμεντ Εμουάζι** (γεννημένος ως Μουχάμαντ Τζάσιμ Αμπντουλκαρίμ Ολαγιάν αλ-Νταφίρι· αραβικά: محمد جاسم عبد الكريم عليان الظفي 17 Αυγούστου 1988 – 12 Νοεμβρίου 2015) ήταν Βρετανός μαχητής από το Κουβέιτ, ο οποίος εμφανίζεται σε πολλά βίντεο που παρήγαγε η τρομοκρατική οργάνωση του ISIS και δείχνουν τους αποκεφαλισμούς ορισμένων αιχμαλώτων το 2014 και το 2015. Μια ομάδα ομήρων του τού έδωσε το παρατσούκλι «Τζον», καθώς ήταν μέλος μιας τετραμελούς τρομοκρατικής ομάδας με αγγλική προφορά, την οποία ονόμαζαν «Beatles». Ο Τύπος αργότερα άρχισε να τον αποκαλεί «Τζιχάντι Τζον».

Στις 12 Νοεμβρίου 2015, Αμερικανοί αξιωματούχοι ανέφεραν ότι είχε χτυπηθεί από επίθεση με μη επανδρωμένο αεροσκάφος στη Ράκα της Συρίας, τότε  πρωτεύουσα του αυτοαποκαλούμενου Ισλαμικού Κράτους. Ο θάνατός του επιβεβαιώθηκε από τον Ιανουάριο του 2016.

## Παραπομπές


Κατηγορία:Τρομοκρατία
κατηγορία:Μουσουλμάνοι
κατηγορία:Ισλαμικό Κράτος
Ιωάννης Στιούαρτ, 5ος κόμης του Άθολ

Ο **Ιωάννης Στιούαρτ** 5ος κόμης του Άθολ, αγγλ.: *John Stewart, 5th Earl of Atholl* (1563–1595) ήταν Σκώτος γαιοκτήμονας.

Ο Ιωάννης Στιούαρτ ήταν γιος τού Ιωάννη Στιούαρτ 4ου κόμη τού Άθολ και τής Μαργαρίτας Φλέμινγκ, κόρης τού Μάλκολμ Φλέμινγκ 3ου κυρίου Φλέμινγκ και τής Τζάνετ Στιούαρτ.

Το 1578 παντρεύτηκε τη Μαρία Ρούθβεν, κόρη τού Γουλιέλμου Ρούθβεν 1ου κόμη τού Γκάουρη και τής Δωροθέας Στιούαρτ. Στις 14 Νοεμβρίου 1578 η Μαρία έγραψε ως «Μαρία κόμισσα τού Άθολ» στη Βαρβάρα Στιούαρτ, λαίδη Γουήμ, σύζυγο τού Ιακώβου Μένζις τού Γουήμ, και θεία τού συζύγου της, για να την προσκαλέσει στο Κούπαρ για να τής περιγράψει τη μόδα και τούς τρόπους ενός τόπου, όπου σκόπευε να ταξιδέψει.

Έσωσε την χήρα Άγκνες Σίνκλερ, κόμισσα τού Έρολ, τον Οκτώβριο τού 1587. Είχε απαχθεί βίαια από το σπίτι της στο Ίντσεσταθιλ, και είχε δεχθεί επίθεση από τον Κόλιν Κάμπελ τού Γκλένλιον και τούς οπαδούς του.

Ενεπλάκη σε μία διαμάχη με τον κόμη τού Έρολ στο Περθ στις 29 Ιουνίου 1591, όταν η Άννα τής Δανίας έκανε μία τελετουργική είσοδο στην πόλη. Ο κόμης τού Άθολ ήταν πρύτανης τού Περθ, και ο Έρολ ήταν φύλακας, και διαφώνησαν για την προτεραιότητά τους.

Ο Άθολ και η σύζυγός του έγιναν φίλοι με την Άννα τής Δανίας, και όσο βρίσκονταν στο , την προσκάλεσαν να μείνει μαζί τους στο Ντάνκελντ τον Ιούλιο τού 1592. Ο Ιάκωβος ΣΤ΄ τής Σκωτίας, μετά από κάποιο δισταγμό, δεν τής επέτρεψε να κάνει το ταξίδι. Η Άννα ήταν δυσαρεστημένη με αυτό, και ευχήθηκε να ήταν πίσω στη Δανία με τη μητέρα της Σοφία τού Μεκλεμβούργου. Υπήρχαν υποψίες ότι ο κόμης είχε εμπλακεί στην επίθεση τού επαναστάτη Φραγκίσκου Στιούαρτ στο *παλάτι των Φώκλαντ* τον Ιούνιο. Ο Άγγλος πρέσβης Ρόμπερτ Μπόους έγραψε, ότι ο Άθολ είχε «βάλει το κουτάλι του βαθιά μέσα στην πίτα των Φώκλαντ».

Ο Άγγλος διπλωμάτης Ρόμπερτ Μπόους ήλπιζε ότι θα έπειθαν την αδερφή τής Μαρίας, Μαργαρίτα Ρούθβεν, να παντρευτεί τον γιο τού κυρίου τού Φορμπς. Αυτό θα αποδυνάμωνε την εξουσία τού κόμη τού Χάντλυ. Ωστόσο, η Μαργαρίτα παντρεύτηκε τον Ιωάννη Γκράχαμ 4ο κόμη τού Μοόντροουζ.

Ο Άθολ απεβίωσε τον Σεπτέμβριο τού 1595, και τάφηκε στο Ντάνκελντ στις 11 Οκτωβρίου. Η Άννα τής Δανίας βρισκόταν στο Περθ, και είδε την νεκρώσιμη πομπή από το Γουίλιαμς Χολ Χάουζ. Υπήρχαν φήμες, ότι είχε δηλητηριαστεί.

## Η κομητεία του Άθολ μετά το τέλος του
Μετά το τέλος του το 1595, ο Άθολ άφησε τέσσερις κόρες, τη Δωροθέα, τη Μαρία, την Ιωάννα και την Άννα, αλλά κανέναν άρρενα κληρονόμο. Δύο γιοι είχαν αποβιώσει σε βρεφική ηλικία. Η κομητεία τού Άθολ επανήλθε στο στέμμα, και δόθηκε από τον Ιάκωβο ΣΤ΄ τής Σκωτίας στη σύζυγό του Άννα τής Δανίας την 1η Σεπτεμβρίου 1595. 

## Αναφορές

Κατηγορία:Οίκος των Στιούαρτ
Γκόλντφιλντ (Άιοβα)

Το **Γκόλντφιλντ** () είναι πόλη στην πολιτεία της Άιοβα των Ηνωμένων Πολιτειών. Διοικητικά υπάγεται στην κομητεία Ράιτ και σύμφωνα με την απογραφή του 2020, είχε πληθυσμό 638 κατοίκους.

Σύμφωνα με το Γραφείο Απογραφής των ΗΠΑ, η πόλη έχει συνολική έκταση 1,19 τετραγωνικά μίλια (3,08 km2), η οποία είναι εξ ολοκλήρου χερσαία.

## Παραπομπές


Κατηγορία:Πόλεις της Άιοβα
Αλέξανδρος Στιούαρτ, 2ος κόμης του Μπιούκαν

[μικρογραφία|Ο θυρεός τού Αλεξάνδρου Στιούαρτ κόμη τού Μπιούκαν, σε βιτρό, Μεγάλη Αίθουσα, [Κάστρο του Στέρλινγκ|Κάστρο Στέρλινγκ.]]

Ο **Αλέξανδρος Στιούαρτ**, 2ος κόμης τού Μπιούκαν, αγγλ.: *Alexander Stewart, 2nd Earl of Buchan* απεβ. το 1505) ήταν ο μοναχογιός τού Ιακώβου Στιούαρτ 1ου κόμη τού Μπιούκαν, και τής Μαργαρίτας Όγκιλβυ, κληρονόμου τού σερ Αλέξανδρου Όγκιλβιυ τού Όκτερχαουζ.  Ο Αλέξανδρος διαδέχθηκε την κομητεία και τη βαρονία τού Κίνγκεντγουορντ και άλλων εδαφών, πιθανώς το 1499, καθώς ανέλαβε τον θρόνο τής κομητείας στις 23 Ιανουαρίου 1499/1500.

Στις 21 Ιανουαρίου 1490/1491, ο πατέρας του έλαβε ένα καταστατικό για τον ίδιο και την πρώτη του σύζυγο, Ισαβέλλα Όγκιλβυ, των εδαφών τής βαρονίας τού Κέτινς και άλλων, και στις 6 Φεβρουαρίου 1499/1500, ένα άλλο καταστατικό για τις ίδιες γαίες για τον ίδιο και τη 2η σύζυγό του, Μαργαρίτα Ρούθβεν.

Με την 1η του σύζυγο, την Ισαβέλλα Όγκιλβυ, η οποία ήταν ζωντανή το 1491, αλλά απεβ. πριν από την άνοδό του στην κομητεία, φαίνεται ότι δεν είχε οικογένεια.

Με τη 2η σύζυγό του, τη Μαργαρίτα, κόρη του Γουλιέλμου Ρούθβεν, 1ου κυρίου Ρούθβεν, απέκτησε:
* Ιωάννης, γενν. π. 1498, ήταν ο διάδοχός του.
* ένας γιος, γενν. αρχές τού 1500/1501. Ο βασιλιάς Ιάκωβος Δ΄ ήταν στη βάπτισή του στο Περθ τον Φεβρουάριο.
* Αγνή..
* Τζάνετ.

Ο κόμης απεβίωσε το 1505.

Η 2η σύζυγός του επέζησε, και παντρεύτηκε για 2η φορά, πριν από τις 21 Ιουνίου 1508, τον σερ Ιωάννη Έρσκιν τον νεότερο, από το Νταν, ο οποίος έπεσε στη Μάχη τού Φλόντεν· μετά για 3η φορά, πριν από τις 23 Δεκεμβρίου 1518, τον Ιάκωβο Στιούαρτ τού Ράιλαντ· και για 4η φορά, τον Γουλιέλμο Γουντ τού Μπόνιτον. Απεβίωσε το 1548.

## Αναφορές

## Βιβλιογραφία Πηγών
* Μπόρντμαν, Σ.Ι., «Στίουαρτ, Τζέιμς, κόμης του Μπούκαν (1441/2?–1499/1500)», *Oxford Dictionary of National Biography, Oxford University Press*, 2004 Ανακτήθηκε στις 10 Φεβρουαρίου 2007
* Paul, James Balfour. *Το Σκωτσέζικο Κοινοτικό Συμβούλιο. Ιδρύθηκε με βάση την έκδοση του Wood του βιβλίου του Sir Robert Douglas για το Κοινοτικό Συμβούλιο της Σκωτίας. Περιέχει μια ιστορική και γενεαλογική αναφορά της αριστοκρατίας αυτού του βασιλείου* . Εδιμβούργο: D. Douglas, 1904.

Κατηγορία:Οίκος των Στιούαρτ
Ιωάννης Στιούαρτ, 3ος κόμης του Μπιούκαν

Ο **Ιωάννης Στιούαρτ**, 3ος κόμης τού Μπιούκαν, αγγλ.: *John Stewart, 3rd Earl of Buchan* ( – ) ήταν Σκώτος ευγενής. 

Ήταν γιος και κληρονόμος τού Αλεξάνδρου Στιούαρτ, και έλαβε την κομητεία το 1505, ωστόσο, διατήρησε τον τίτλο τού *κυρίου* τού Μπιούκαν μέχρι το 1519, όταν αναγνωρίστηκε επίσημα ως κληρονόμος. Στις 4 Αυγούστου 1547 παραχώρησε επίσημα τη γη του στον γιο του Ιωάννη Στιούαρτ και τούς κληρονόμους του, διατηρώντας το ισόβιο ενοίκιο τού κόμη. 

Νυμφεύτηκε τη Μαργαρίτα, κόρη του σερ Ιακώβου Σκρύμτζουρ του Ντάντοπ, φύλακα τού Νταντή, με την οποία απέκτησε: 

* Ιωάννης, κύριος τού Μπιούκαν, νυμφεύτηκε (1) τη Μαρία, μοναχοκόρη τού Ιακώβου Στιούαρτ 1ου κόμη τού Μόρεϋ, νόθου γιου τού βασιλιά Ιακώβου Δ΄ και τής Τζάνετ Κένεντυ· δεύτερον, τη Μαργαρίτα, κόρη του Γουόλτερ Όγκιλβυ τού Μπόιν, η οποία επέζησε τού συζύγου της κατά τουλάχιστον δύο χρόνια. Σκοτώθηκε στη Μάχη τού Πίνκυ Κλαφ, στις 10 Σεπτεμβρίου 1547, αφήνοντας ένα μοναχοπαίδι από τη Μαργαρίτα Όγκιλβυ,  
** Χριστίνα Στιούαρτ, αργότερα κόμισσα του Μπιούκαν.
* Ιάκωβος, κύριος τού Μπιούκαν το 1547, μετά το τέλος τού αδελφού του. Νυμφεύτηκε τη Χριστίνα, κόρη τού Ιωάννη Στρανγκ τού Μπαλκάσκυ, και απέκτησε:
** Ιάκωβος, υπηρέτησε ως κληρονόμος τού πατέρα του, στις 13 Οκτωβρίου 1604, και τού παππού, του προπάππου και του προπροπάππου του στις 26 Μαρτίου 1618.
** Αλέξανδρος.
** Μαργαρίτα, παντρεύτηκε τον σερ Αδριανό Ντέιμον από το Μπίρτεβελτε στη Δανία.
** Ισαβέλλα.

Περιγράφηκε ως "προσφάτως αποβιώσας" το 1551. Η κομητεία περιήλθε στην εγγονή του Χριστίνα.

## Αναφορές

Κατηγορία:Οίκος των Στιούαρτ
Zorin OS

Το **Zorin OS** είναι μια Διανομή Linux που βασίζεται στο Ubuntu με δωρεάν και επί πληρωμή εκδόσεις.  Χρησιμοποιεί τα γραφικά περιβάλλοντα χρήστη GNOME και Xfce 4 ως προεπιλογή, αν και η επιφάνεια εργασίας είναι ιδιαίτερα προσαρμοσμένη για τους χρήστες που είναι πιο εξοικειωμένοι με τα Windows και macOS. Το Zorin OS Pro είναι μια premium επί πληρωμή έκδοση που προσφέρει πρόσθετες επιλογές προσαρμογής της επιφάνειας εργασίας και εφαρμογές για δημιουργικούς χρήστες, όπως για επεξεργασία φωτογραφιών ή βίντεο. 

## Ιστορία
Το έργο ξεκίνησε το 2008 από τους Artyom και Kyrill Zorin. Η εταιρεία έχει έδρα στο Δουβλίνο, Ιρλανδία.

Το Zorin OS κυκλοφόρησε αρχικά την 1η Ιουλίου 2009. Από την έκδοση 16.3, το εργαλείο αναβάθμισης του συστήματος μπορεί να χρησιμοποιηθεί για την αναβάθμιση των υφιστάμενων εγκαταστάσεων· προηγούμενες εκδόσεις απαιτούσαν από τους χρήστες να κάνουν μια καθαρή εγκατάσταση. Το 18 είναι η πιο πρόσφατη έκδοση.

## Αποδοχή
Το Zorin OS φημίζεται για τις  διαισθητικές και οικίες διαρθρώσεις, λειτουργικότητα και διαδικασία εγκατάστασης.    καθώς τη δημιουργίας μιας φιλικής προς τον χρήστη διάρθρωσης παρόμοια με τα Windows  

## Υιοθέτηση
Το 2016, η πόλη της Βιτσέντσα στην Ιταλία άρχισε την αναβάθμιση 900 δημοτικών υπολογιστών από Windows σε Zorin OS. 

Τον Οκτώβριο του 2025, ενόψει της λήξης υποστήριξης των Windows 10 από τη Microsoft , πολλοί χρήστες προτίμησαν την μετάβαση σε εναλλακτικές   όπως το Zorin OS, ώστε στις 12 Ιανουαρίου 2026 ανακοινώθηκε πως το Zorin OS έφτασε τις 2 εκατομμύρια λήψεις μέσα σε 3 μήνες με την πλειοψηφία των λήψεων να προέρχεται από χρήστες Windows. 

## Παραπομπές


## Εξωτερικοί σύνδεσμοι
* 

Κατηγορία:Διανομές Linux
Ιάκωβος Στιούαρτ, 1ος κόμης του Μόρεϋ (από το 1501)

Ο **Ιάκωβος Στιούαρτ**, κόμης τού Μόρεϋ, αγγλ.: *James Stewart, 1st Earl of Moray* (π. 1500–1544) ήταν Σκώτος ευγενής και διπλωμάτης.

Ήταν νόθος γιος τού Ιακώβου Δ΄ τής Σκωτίας και τής ερωμένης του Τζάνετ Κένεντυ. Έγινε κόμης τού Μόρεϋ το 1501. Η ανατροφή του περιελάμβανε μία περίοδο στο Κάστρο τού Στέρλινγκ, υπό τη φροντίδα του Άντριου Αϊτούν, και στη συνέχεια αυτός και η μητέρα του μεταφέρθηκαν στο Κάστρο Ντάρναγουεϊ. Όπως και ο μεγαλύτερος ετεροθαλής αδελφός του Αλέξανδρος Στιούαρτ, στάλθηκε στην Ηπειρωτική Ευρώπη για να σπουδάσει κοντά στον ουμανιστή μελετητή Έρασμο.  Ήταν αρκετά νέος για να αποφύγει τη συμπλοκή, στην καταστροφική Μάχη τού Φλόντεν το 1513.

Δεν πρέπει να συγχέεται με τούς δύο μεταγενέστερους και πιο γνωστούς κόμητες τού Μόρεϋ τού 16ου αι., που ονομάζονταν επίσης Ιάκωβοι Στιούαρτ: τον ανιψιό του Ιάκωβο Στιούαρτ 1ο κόμη τού Μόρεϋ, ο οποίος ήταν αντιβασιλιάς κατά την ανηλικότητα τού Ιακώβου ΣΤ΄, και τον γαμπρό αυτού τού ανιψιού Ιάκωβο Στιούαρτ 2ο κόμη τού Μόρεϋ, ο οποίος ήταν *ο Καλός Κόμης (Bonny Earl) τού Μάρεϋ* τής διάσημης μπαλάντας.

Σύμφωνα με τον Τζον Λέσλυ, το 1526 ο Μόρεϋ προστάτευσε τον νεαρό κληρονόμο τού Λάχλαν Μάκιντος τού Ντάναχταν ή Ντάναχτον, τού ανιψιού του, από τούς ετεροθαλείς αδελφούς του Έκτορα και Γουλιέλμο, οι οποίοι ήρθαν στο Ντάικ μέσω Ντάρναγουεϊ, και έκαψαν την ύπαιθρο και σκότωσαν αρκετούς ανθρώπους, και κατέλαβαν το Κάστρο Πέτυ, που ανήκε στον Όγκιλβυ τού Ντερν ή Ντέρνες. Ο Μόρεϋ έλαβε εντολή από τον Ιάκωβο Ε΄ να συγκεντρώσει στρατό, και να επιτεθεί στους αδελφούς Μάκιντος. Ο Έκτορας Μάκιντος επέστρεψε στο Φόρες και αποκεφαλίστηκε, ο Γουλιέλμος Μάκιντος έλαβε χάρη, αλλά δολοφονήθηκε λίγο αργότερα στο Σαιντ Έντριους. Ο νεαρός κληρονόμος τού Μάκιντος ανατράφηκε από τον Μόρεϋ και τον κύριο τού Φίντλεϊτερ. 

## Οικογένεια
Ο Ιάκωβος Στιούαρτ νυμφεύτηκε τη λαίδη Ελισάβετ Κάμπελ, κόρη τού Κόλιν Κάμπελ 3ου κόμη τού Άργκαϊλ και τής λαίδης Ιωάννας Γκόρντον, τον Αύγουστο τού 1529. Απέκτησαν μία κόρη, τη λαίδη Μαρία Στιούαρτ, που παντρεύτηκε τον Ιωάννη Στιούαρτ, κύριο τού Μπιούκαν (γιο τού Ιωάννη 3ου κόμη του Μπιούκαν). Αυτή πήρε διαζύγιο στις 12 Σεπτεμβρίου 1560 και απεβίωσε άτεκνη.

Η χήρα του Ελισάβετ Κάμπελ κόμισσα τού Μόρεϋ, παντρεύτηκε αργότερα τον Ιωάννη Γκόρντον, 11ο κόμη τού Σάδερλαντ, και απεβίωσε γύρω στο 1548.

Ο Ιάκωβος είχε έναν νόθο γιο, που ονομαζόταν επίσης Ιάκωβος Στιούαρτ, με τη Μάριον Στιούαρτ, καθώς και μία κόρη, την Ελισάβετ Στιούαρτ.

## Αναφορές
* Lee, Sidney, ed. (1898). "Stewart, James (1499?-1544)" . Dictionary of National Biography. Vol. 54. London: Smith, Elder & Co. pp. 295–296.

## Πηγές

Κατηγορία:Υιοί βασιλέων
Κατηγορία:Οίκος των Στιούαρτ
Ιάκωβος Στιούαρτ, 2ος κόμης του Μόρεϋ

δεξιά|μικρογραφία|300x300εσ|''Ο Κόμης Μπόνι του Μόρεϊ'', το ανώνυμο «πορτρέτο βεντέτας» του δολοφονημένου κόμη, 1592.

Ο **Ιάκωβος Στιούαρτ**, 2ος κύριος Ντιούν, *jure uxoris* 2ος κόμης τού Μόρεϋ, αγγλ.: *James Stewart, 2nd Lord Doune, jure uxoris 2nd Earl of Moray* (π. 1565 &#x2013; 7 Φεβρουαρίου 1592), ήταν Σκώτος ευγενής. Δολοφονήθηκε από τον Γεώργιο Γκόρντον κόμη τού Χάντλυ, ως αποκορύφωμα μίας βεντέτας. Γνωστός ως ο *Ευειδής κόμης* (Bonnie earl) για την ομορφιά του, έγινε το θέμα μίας δημοφιλούς μπαλάντας, " the Bonnie earl of Moray".

## Βιογραφία
Ο Στιούαρτ ήταν ο μεγαλύτερος γιος τού Ιακώβου Στιούαρτ 1ου κυρίου Ντιούν, από το Κάστρο Ντιούν, στο Πέρθσιρ, και τής λαίδης Μαργαρίτας Κάμπελ. Ήταν απόγονος τού Ροβέρτου Β' τής Σκωτίας μέσω τού 2ου γιου του, τού δούκα τού Ώλμπανυ, τού οποίου ο αδελφός ήταν ο Αλέξανδρος κόμης τού Μπιούκαν (ο «Λύκος τού Μπάντενοχ»).  Ο πατέρας του χρίστηκε κύριος Ντιούν στις 24 Νοεμβρίου 1581. Από τον μακρινό συγγενή του, τον βασιλιά Ιάκωβο ΣΤ', έλαβε το έτος 1580 ως δώρο την κηδεμονία και το δικαίωμα γάμου των δύο θυγατέρων τού αντιβασιλιά Ιακώβου Στιούαρτ, 1ου κόμη τού Μόρεϋ. Τον Ιανουάριο του 1581 νυμφεύτηκε την Ελισάβετ Στιούαρτ, τη μεγαλύτερη κόρη.  Ο γάμος εορτάστηκε στις 31 Ιανουαρίου στο Φάιφ με ένα τουρνουά «τρεξίματος στο ρινγκ» και ο Ιάκωβος ΣΤ' τής Σκωτίας συμμετείχε μεταμφιεσμένος.  Δύο ημέρες αργότερα, η παρέα έφθασε στο Λιθ, όπου μία υδάτινη εορτή κορυφώθηκε με μία θεατρική επίθεση σε ένα παπικό "κάστρο Σαντ'Άντζελο", κτισμένο σε βάρκες στα νερά τού Λιθ. Μερικοί συγγενείς τής Ελισάβετ πίστευαν, ότι ο γιος τού κυρίου Ντιούν δεν είχε επαρκή κοινωνική θέση, για να τη νυμφευτεί.  Λίγο αργότερα ανέλαβε, *jure uxoris*, τον τίτλο τού κόμη τού Μόρεϋ. Ο Στιούαρτ κατείχε το αξίωμα του Γενικού Φοροεισπράκτορα, λαμβάνοντας εισόδημα από την εκκλησία.

## Οικογένεια
Με τη σύζυγό του, Ελισάβετ Στιούαρτ, την οποία νυμφεύτηκε μεταξύ 23 Ιανουαρίου 1580 και 1581, και η οποία  απεβίωσε τρεις μήνες πριν από αυτόν, απέκτησε δύο γιους και τρεις κόρες:
* λαίδη Γκρίζελα παντρεύτηκε τον σερ Ρόμπερτ Ίνες 1ο βαρονέτο Ίνες, με τον οποίο απέκτησε παιδιά.
* λαίδη Μαργαρίτα (1591- 4 Αυγούστου 1639), παντρεύτηκε πρώτα, (ως 2η σύζυγός του), τον Κάρολο Χάουαρντ 1ο κόμη τού Νότινχαμ, με τον οποίο απέκτησε παιδιά, και στη συνέχεια τον Γουλιέλμο Μόνσον υποκόμη Μόνσον.
* Ιάκωβος, 3ος κόμης τού Μόρεϋ (πριν από το 1591 - 6 Αυγούστου 1638), νυμφεύτηκε τη λαίδη Άννα Γκόρντον, και απέκτησε απογόνους συμπεριλαμβανομένου τού Ιακώβου Στιούαρτ 4ου κόμη τού Μόρεϋ.
* λαίδη Ελίζαμπεθ Στιούαρτ, παντρεύτηκε τον Ιωάννη Αμπερνέθι 8ο κύριο Αμπερνέθι τού Σάλτουν
* σερ Φραγκίσκος, ο οποίος ήταν πολύ γνωστός στη λογοτεχνική κοινότητα τού Λονδίνου, λέγεται ότι σύχναζε στις λογοτεχνικές συναντήσεις στην ταβέρνα «Γοργόνα»

## Αναφορές

## Περαιτέρω ανάγνωση
* Πότερ, Χάρι. *Αιματοχυσία: Οι Μόρεϊ και οι Γκόρντον σε πόλεμο την εποχή της Μαρίας, Βασίλισσας της Σκωτίας* (Tempus, 2004), η οριστική αφήγηση.

Κατηγορία:Οίκος των Στιούαρτ
Φουρνάδος Χανίων

Ο **Φουρνάδος** είναι πολύ μικρός οικισμός της Κρήτης στην Περιφερειακή Ενότητα Χανίων.

## Γενικά στοιχεία
Ο Φουρνάδος βρίσκεται στο βορειοδυτικό τμήμα του νησιού, σε υψόμετρο 110 μέτρων. Το χωριό απέχει περίπου 6 χιλιόμετρα δυτικά (οδικά) από το Καστέλλι Κισάμου και 44 χιλιόμετρα δυτικά από τα Χανιά ενώ δυτικά του είναι ο Άγιος Γεώργιος και η επαρχιακή οδός Κίσσαμος - Πλάτανος. Ως οικισμός αναφέρεται επίσημα το 1925 να προσαρτάται στην τότε κοινότητα Λαρδά. Σύμφωνα με το σχέδιο Καλλικράτης και με την τροποποίησή του Κλεισθένης Ι, ανήκει στην κοινότητα Γραμβούσης που υπάγεται στη Δημοτική Ενότητα Κισσάμου του Δήμου Κισσάμου ενώ σύμφωνα την απογραφή του 2021 απογράφησαν 12 κάτοικοι.

Η δημογραφική πορεία του χωριού, μετά τον Β' Παγκόσμιο πόλεμο,  σύμφωνα με τις απογραφές είναι:

## Εξωτερικοί σύνδεσμοι

* Φουρνάδος Κισσάμου Χανίων στο youtube.com.

## Παραπομπές


Φουρνάδος
Κατηγορία:Δήμος Κισάμου